રમેશભાઈ અને લીલાબહેનને ય વિવેક ગમી ગયો. ઠરેલ, હોશિયાર અને દેખાવડો. સ્માર્ટ લાગતો હતો. ત્યાં ને ત્યાં જ પાક્કું થઈ ગયું. અનુરાધા હજી તો કૉલેજના બીજા વર્ષમાં જ હતી ને લગ્ન લેવાઈ ગયાં. અનુરાધાનાં કુમકુમપગલાં ઘરમાં પડ્યાં ને જાણે રિદ્ધિ-સિદ્ધિના પગલાં થયાં. બે વર્ષમાં તો ઘરનાં ઘર થઈ ગયાં. ફર્નિચર, ફ્રીઝ, કલરટીવી પણ ઘરની શોભા બની રહ્યા. આડોશી-પાડોશી અને સગાંવહાલાં તો અનુરાધાનાં વખાણ કરતા થાકતા નહોતા. ત્રણ વર્ષે તો અનુએ સુંદર મજાના બાબાનીય ભેટ ધરને આપી. યશ નામે, અને એ પછી પાયલ આવી. ઘર આખું કિલ્લોલતું થઈ ગયું.